ગુજરાત મહિલા આયોગનાં અધ્યક્ષા શ્રીમતી લીલાબેન અંકોલીયાએ પ્રાસંગિક ઉદબોધન કરતાં જણાવ્યું હતું કે, સને- ૨૦૦૧ માં તત્કાલીન મુખ્યમંત્રીશ્રી અને હાલના વડાપ્રધાનશ્રી નરેન્દ્રભાઇ મોદીએ મહિલા અને બાળ વિભાગની સ્થાપના કર્યા બાદ સને- ૨૦૦૫ માં મહિલા આયોગની રચના કરવામાં આવી હતી. મહિલાઓનો આર્થિક, શૈક્ષણિક અને સામાજિક ક્ષેત્રે વિકાસ થાય અને પોતાના હક્કો માટે જાગૃત બની મહિલાઓ પગભર થાય તેવા રાજ્ય સરકારના હેતુને સિધ્ધ કરવા મહિલા આયોગ કામ કરે છે. દરેક જિલ્‍લામાં કાયદાકીય શિબિર કરવામાં આવે છે. જેથી મહિલાઓ કાયદાકિય બાબતો અંગે જાગૃત થાય, રાજ્યમાં એક પણ બહેન રક્ષણથી વંચિત ન રહે તેવો રાજ્ય સરકારનો આશય છે. રાષ્‍ટ્રના વિકાસમાં મહિલાઓની ભૂમિકા મહત્વની છે. સરકારે ૩૦૦ જેટલી મહિલા યોજનાઓ અમલમાં મૂકી છે. તેમણે ચૂંટાયેલી મહિલા પ્રતિનિધિઓએ વિવિધ સહાય, આવાસો, પેન્શન સહાય જેવી બાબતોનો લાભ છેવાડાની મહિલાઓને પણ મળતો થાય તેવી જવાબદારીથી કામગીરી કરવી જોઇએ. રાજ્ય સરકારે ૨૬૭ તાલુકામાં નારી અદાલત કાર્યરત કરી છે. આયોગ દ્વારા ૧૮ જેટલી યુનિવર્સિટીમાં ૪૦ હજારથી વધારે વિદ્યાર્થીઓને કાયદાકિય માર્ગદર્શન આપવામાં આવ્યું છે. ૩૫ લાખ મહિલાઓ તાલીમ મેળવી પગભર થઇ છે. સરકાર દ્વારા ૩૩ ટકા મહિલા અનામત દ્વારા મહિલા સશક્તિકરણમાં સાચા અર્થમાં પ્રયાણ થઇ રહ્યું છે. વધુમાં તેમણે મહિલાઓને સામાજિક દુષણોમાંથી મુક્તિ મેળવવા સશક્ત થવા અનુરોધ કર્યો હતો. મહિલા આયોગના માર્ગદર્શન દ્વારા શરૂ કરાયેલી ૧૮૧ અભયમ્ ૪૫ લાખથી વધુ મહિલાઓને સુરક્ષા પુરી પાડી છે. મહિલાઓ સક્ષમ બનશે ત્યારે સક્ષમ ભારતનું નિર્માણ થશે. સરકારી યોજનાઓ અને કાયદાકિય જ્ઞાન મેળવી ઉન્નતિના કામો કરવા શ્રીમતી અંકોલીયાએ હિમાયત કરી હતી.